**Z Krištáľového krídla sa za 20 rokov stala úspešná značka s rešpektom**

***BRATISLAVA. 17. mája 2016 – Krištáľové krídlo už dvadsať rokov oceňuje výsledky tvorivej práce najúspešnejších osobností Slovenska v rôznych oblastiach spoločenského, hospodárskeho, vedeckého, športového a kultúrneho života. Za ten čas sa stalo rešpektovaným a uznávaným ocenením.***

**Dvadsať rokov Krištáľového krídla znamená viac ako 600 nominovaných v 10 kategóriách, 202 ocenených najvýznamnejších osobností Slovenska vo výbere viac ako 120 porotcov.**„*Mojím cieľom po celé roky bolo, aby si spoločnosť všímala ľudí, ktorí niečo dokázali a ktorí posúvajú našu krajinu vpred. Stretnutia s veľkými osobnosťami boli pre mňa vždy výzvou. Chcela som sa pričiniť o to, aby sa o ich kvalitách dozvedela aj široká verejnosť“,* spomína na začiatky autorka a producentka Krištáľového krídla Mária Vaškovičová. *„Od začiatku som bola obklopená charizmatickými a čestnými ľuďmi. Darilo sa mi získavať dôveru „špičiek“ z oblasti kultúry, vedy, medicíny, športu, atď.“,* dopĺňa.

Medzi prvými osobnosťami v porote boli Dušan Jamrich, Zuzana Kocúriková, Peter Lipa, Pavel Traubner, Jozef Golonka, Peter Dvorský, prvými ocenenými boli Milan Lasica a Július Satinský, Eva Siracká, Ida Kirillová a ďalší. Projekt ustál svoju morálnu hodnotu, ktorá bola od začiatku nastavená. Práve pre udržanie vysokej odbornosti sa časom vytvorila porota pre každú kategóriu.

Aj vďaka reklamným a mediálnym partnerom sa z Krištáľového krídla stala úspešná značka, ktorá má svoje krídla. Mária Vaškovičová približuje: *„Vďaka dôvere partnerov Krištáľové krídlo nielen oceňuje, ale aj pomáha. Nezabúdame na tých, ktorí nie vlastnou vinou mali v živote menej šťastia. Zaslúžia si našu pozornosť, pomoc a úctu.“* V roku 2010 založilo Krištáľové krídlo nadáciu, ktorá za 6 rokov svojej činnosti rozdala 800 000 eur na podporu konkrétnych projektov pre ľudí s rôznymi formami znevýhodnenia a vydala knižnú publikáciu „Máme dieťa s autizmom“.

*„V čase povodní a zosuvov pôdy v roku 2010 sme ako jedny z prvých zareagovali na potrebu pomoci zorganizovaním benefičného koncertu „Pomôže celé Slovensko“. Išlo o najväčšie a najúspešnejšie charitatívne podujatie na Slovensku, ktoré vzniklo veľmi spontánne a s obrovským nadšením, nielen umelcov, ale aj darcov, spoločností a slovenskej televízie. Počas koncertu sme vyzbierali 400 000 eur, ktoré sme následne prerozdelili konkrétnym rodinám. Strávila som na východnom Slovensku niekoľko týždňov, počas ktorých som aj s dcérou navštívila rodiny, ktoré nešťastie zasiahlo“,* uvádza Mária Vaškovičová, ktorá je konateľkou a predsedníčkou správnej rady Nadácie Krištáľové krídlo.

Krištáľové krídlo za 20 rokov vytvorilo symbiózu a priateľskú atmosféru ocenených osobností, poroty, reklamných a mediálnych partnerov, tiež ľudí, ktorým sme pomohli v rámci našich charitatívnych aktivít a podujatí.

V rámci osláv 20. výročia pripravuje Krištáľové krídlo počas celého roka mnoho podujatí. A to krst knihy o významnom slovenskom lekárovi, laureátovi Krištáľového krídla, prof. Jaroslavovi Simanovi, ktorý sa preslávil úspešným oddelením siamských dvojčiat. Čaká nás putovná výstava fotografií osobností Krištáľového krídla, a samozrejme nesmú chýbať benefičné podujatia v podobe Krištáľovej rallye a veľkolepého benefičného večierku.

20. výročie vyvrcholí 20. ročníkom galavečera Krištáľové krídlo. Bude sa konať 29. januára 2017 v novej budove SND. Priamy prenos odvysiela tradične Jednotka RTVS.

Videá z odovzdávania prestížnych ocenení Krištáľové krídlo si môžete pozrieť na našom YouTube: <https://www.youtube.com/user/kristalkridlo/videos?shelf_id=0&view=0&sort=dd>

Články a fotografie nájdete na našej webovej stránke: [www.kristalovekridlo.sk](http://www.kristalovekridlo.sk)

alebo na facebooku: [***facebook/kristalovekridlo***](https://www.facebook.com/Kri%C5%A1t%C3%A1%C4%BEov%C3%A9-kr%C3%ADdlo-109765139096268/?ref=hl)